Sε yεwura apᴐmuden wiase mu a, nneεma a εboa kanyan nna mu nkitahodie mu ahoᴐden no bi yε nnuane, anonneε, ne nneεma anaa nnuro binom a εboa ma obi akᴐnnᴐ a ᴐwᴐ wᴐ mpa so agodie mu no ano yε den. Deε atwerε yi kasa fa ho kεse yε nnuro ahodoᴐ a wᴐnom anaa wᴐde sra, de kanyan nna mu nkitahodie mu ahoᴐden ne akᴐnnᴐ. Sa nnuro yi nnyε na koraa, na sε obi bᴐ wira nnutᴐnbea papa biara mu a, ᴐbεtumi anya saa nnuro yi bi atᴐ de adi ne dwuma.
Mmom, deε nnipa pii nnim, na wᴐn a wᴐnim nso abu wᴐn ani agu so ne sε, εbεtumi de obi akᴐ adamena mu ntεm so. Yεreka wei, εsiane sε εbi atoto ebinom ama wᴐafa mu atoa nananom wᴐ nseεdo. Momma yεnhwε deε animdefoᴐ ne atwotwowuro binom aka afa wei ho, ne nsusuanso bᴐne a εwᴐ wᴐ apᴐmuden so a εbεtumi agye obi nkwa afiri ne nsam.
Saa nneεma mmienu yi yε akwaa a nnipa nkwa gyina so titire no mu bi, enti sε εmu bi sεe a, onipa tumi nam so hwere ne nkwa. Adwumakuo a εhwε nnuane ne nnuro adwuma so wᴐ Alataman mu de too dwa mmerε bi a atwam sε, nnubᴐne bi a ano yε hye na εho yε hu ma nipadua no akwaa no bi te sε berεboᴐ ne saa apᴐmuden wᴐ saa nniro yinom mu. Sε εnam saa nnuro yi so na akwaa yinom bi sεe a, εbεyε den pa ara sε wᴐbεtumi asa saa yareε no. Sε εba no saa a, owuo ne adeε a εdi akyire.
Nsunsuanso bᴐne binom a εtumi de ba bi ne sε wo hwene bᴐn bεsisi, tipaeε, yafunukeka, sε wo yam reyε kusuu, abofono, ayamtuo, awerεfire anaa akaakaeε mu haw, sε worete yaw wᴐ w’akyi, sε wonhunu nsonsonoeε a εda ahosuo bibire ne ahahan mono ntam, asosie, sε adeε gyegye anaa woso a wonte no w’aso mu, ne mmerεwyε.
Wei ne nsunsuanso bᴐne pii a εkeka ho na εde ba, momma yεnhwε yεn ho so yie. Akᴐnnᴐ ho hia deε nanso nkwa ho hia sene no.
